«КъегъэлакIуэ ныбжьыщIэ» кадет класс къызэIуах
«Курыт еджапIэ №17» муниципальнэ кIэзонэ IуэхущIапIэм МЧС-мкIэ и классым щIэсхэр хэтащ «ДыгъафIэ къалэ» сабий творчествэмкIэ академием «КъегъэлакIуэ ныбжьыщIэ» класс къызэрыщызэIуахым теухуа гуфIэгъуэм. Классыр къызэIуихащ Къэбэрдей-Балъкъэр Республикэм лэжьыгъэ IуэхукIэ щыIа, Урысейм и МЧС-м и Iэтащхьэ Пучков Владимир.
Мы классым ныбжьыщIэхэр щыхурагъэджэнущ къызэрымыкIуэ щытыкIэхэр къыщыхъуам деж цIыхухэр къызэрырагъэл техникэр къызэрагъэсэбэпым, къегъэлакIуэ лэжьыгъэхэр зэрырагъэкIуэкIым. Классыр зыхуеину иджырей IэмэпсымэхэмкIэ къызэгъэпэщащ.
Кадет классым и щытыкIэм, абы и лэжьыгъэр зэрекIуэкIынум щыгъуазэ зищIа нэужь министрым къегъэлакIуэ ныбжьыщIэхэр щIымахуэ зыгъэпсэхугъуэм Москва кIуэну иригъэблэгъащ. Абыхэм ирагъэлъагъунущ Урысейм и МЧС-м и академиехэр, апхуэдэу гузэвэгъуэхэр къыщыхъуам деж лэжьыгъэхэр щаунэтI лъэпкъ центрыр.
